ТӨСӨЛ

МОНГОЛ УЛСЫН ЗАСГИЙН ГАЗРЫН ТОГТООЛ

Журам батлах, тогтоолын хавсралтад

нэмэлт, өөрчлөлт оруулах тухай

2024 оны ...дугаар Улаанбаатар хот

сарын ...-ны өдөр Дугаар....

Ахмад настны тухай хуулийн 8.2, 13.2, 14.7 дахь хэсэг, Алдар цолтой ахмад настанд төрөөс нэмэгдэл хөнгөлөлт олгох тухай хуулийн 6.3, Хөгжлийн бэрхшээлтэй хүний эрхийн тухай хуулийн 8.2, 32.8, Нийгмийн халамжийн тухай хуулийн 19.11, 19.12-т заасныг тус тус үндэслэн Монгол Улсын Засгийн газраас ТОГТООХ нь:

1.”Ахмад настанд дэмжлэг, хөнгөлөлт олгох журам”-ыг 1 дүгээр хавсралтаар, ”Төрөлжсөн асрамжийн үйлчилгээг шинээр үзүүлэх, барилга байгууламж барих аж ахуйн нэгж, байгууллагад төрөөс нэг удаагийн дэмжлэг үзүүлэх журам”-ыг 2 дугаар хавсралтаар, “Насны хишиг олгох журам”-ыг 3 дугаар хавсралтаар тус тус баталсугай.

1. “Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын 2017 оны 07 дугаар сарын 04-ний өдрийн 197 дугаар тогтоолын 2 дугаар хавсралтаар баталсан “Ахмадын сан байгуулан ажиллуулах журам”-д доор дурдсан агуулга бүхий дараах хэсэг нэмсүгэй:

1/ 1 дүгээр зүйлийн 1.5, 1.6, 1.7 дахь хэсэг:

“1.5. Компанийн тухай хуулийн 16 дугаар зүйлд заасны дагуу компани нь дүрэмдээ “Ахмадын сан” байгуулах, сангийн мөнгөн хөрөнгийн хэмжээг тогтоох талаар тусгана.

1.6. Аж ахуйн нэгж байгууллага, төсөвт байгууллага нь тухайн байгууллагын ахмад настны тоо, цаашид нэмэгдэх ахмад настны тоо зэргээс хамааран ахмадын санг цалингийн сангийн хэдэн хувиар тогтоох асуудлыг хоёр жилд нэг удаа байгууллагын дэргэдэх ахмадын хороо, зөвлөлтэй хэлэлцэн тогтооно.

1.7. Аж ахуйн нэгж байгууллага, төсөвт байгууллага нь энэ журмын 1.6-д заасан тухайн байгууллагын ахмадын санг цалингийн сангийн хэдэн хувиар тогтоосон талаар нийт ажилчдын хуралд танилцуулна.”

2/ 4 дүгээр зүйлийн 4.3, 4.5 дахь хэсэг:

“4.5.Энэ журмын хэрэгжилтэд салбарын хяналтын газар, Үндэсний аудитын газар, тэдгээрийн харъяа байгууллагууд тус тус эрх хэмжээний хүрээнд хяналт тавина.”

3. Ахмадын сан байгуулан ажиллуулах журмын 1.3 дахь хэсгийн “төсөвтөө” гэсний өмнө “тухайн жилийн” гэж нэмсүгэй.

4. Ахмадын сан байгуулан ажиллуулах журмын 4.3 дахь хэсгийг доор дурдсан агуулгаар өөрчлөн найруулсугай:

“4.3. Аж ахуйн нэгж, байгууллага нь “Ахмадын сан”-гийн үйл ажиллагааны тайлан, мөнгөн хөрөнгийн зарцуулалтын талаар жил бүрийн 02 дугаар сарын 01-ний өдрийн дотор байгууллагын нийт ажилтны хуралд танилцуулж, хэлэлцүүлнэ.”

5. Ахмадын сан байгуулан ажиллуулах журмын 1.2 дахь хэсгийн “үндэслэн” гэснийг “харгалзан” гэж өөрчилсүгэй.

6. Ахмадын сан байгуулан ажиллуулах журмын 2.1.2 дахь заалтыг хассугай.

7. Ахмадын сан байгуулан ажиллуулах журмын 3.4 дэх хэсгээс “оршин суугаа баг, хорооны Засаг даргын тодорхойлолт болон бусад шаардлагатай холбогдох баримт бичгийг бүрдүүлэн” гэснийг хассугай.

8.“Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын 2017 оны 07 дугаар сарын 04-ний өдрийн 197 дугаар тогтоолын 3 дугаар хавсралтаар баталсан “Ахмад настан, хөгжлийн бэрхшээлтэй хүн нийтийн тээврийн хэрэгслээр үнэ төлбөргүй зорчих журам”-д доор дурдсан агуулга бүхий 4.3 дахь хэсэг нэмсүгэй:

“4.3.Ахмад настны тухай хуулийн 8 дугаар зүйлийн 8.1.6, Хөгжлийн бэрхшээлтэй хүний эрхийн тухай хуулийн 32 дугаар зүйлийн 32.8-д заасны дагуу нийтийн тээврээр зорчсон төлбөрийг нийтийн тээврийн үйлчилгээ үзүүлсэн аймаг, нийслэлийн төсвөөс санхүүжүүлнэ.”

9. Ахмад настан, хөгжлийн бэрхшээлтэй хүн нийтийн тээврийн хэрэгслээр үнэ төлбөргүй зорчих журмын 6.2 дахь заалтын “хураан авна” гэсний өмнө “авто тээврийн улсын байцаагч” гэж нэмсүгэй.

10. Ахмад настан, хөгжлийн бэрхшээлтэй хүн нийтийн тээврийн хэрэгслээр үнэ төлбөргүй зорчих журмын 2.1 дэх хэсгийн “аймаг, нийслэл, дүүргийн нийгмийн халамжийн үйлчилгээний байгууллага” гэснийг “нийслэлийн Засаг даргын Тамгын газрын дэргэдэх Үйлчилгээний нэгдсэн төв (цаашид “Нэгдсэн төв” гэх)” гэж, 2.2 дахь хэсгийн “харьяа аймаг, нийслэл, дүүргийн нийгмийн халамжийн үйлчилгээний байгууллагад” гэснийг “тус журмын 2.1-д заасан” гэж, 3.2 дахь хэсэг болон 3.3.1 дэх заалтын “нийгмийн халамжийн үйлчилгээний” гэснийг “нийтийн тээврийн асуудал хариуцсан төрийн” гэж, 4.1 дэх хэсгийн “нийгмийн халамжийн үйлчилгээний” гэснийг “статистикийн” гэж, 6.1 дэх хэсгийн “нийслэл, дүүргийн нийгмийн халамжийн үйлчилгээний” гэснийг “нийслэлийн нийтийн тээврийн асуудал хариуцсан” гэж, 6.6 дахь хэсгийн “аймаг, нийслэл, дүүргийн нийгмийн халамжийн үйлчилгээний” гэснийг “тус журмын 2.1-д заасан байгууллага” гэж тус тус өөрчилсүгэй.

11. Ахмад настан, хөгжлийн бэрхшээлтэй хүн нийтийн тээврийн хэрэгслээр үнэ төлбөргүй зорчих журмын 2.3, 2.8, 2.9, 2.10, 4.6, 5.4, 6.5 дахь заалтыг тус тус хүчингүй болсонд тооцсугай.

12.Энэ тогтоол гарсантай холбогдуулан Засгийн газрын 2017 оны 01 дүгээр сарын 25-ны өдрийн 31 дүгээр тогтоолыг, “Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын 2017 оны 07 дугаар сарын 04-ний өдрийн 197 дугаар тогтоолын 1 дүгээр хавсралтыг тус тус хүчингүй болсонд тооцсугай.

13.Энэ тогтоолын хэрэгжилтэд хяналт тавьж ажиллахыг Гэр бүл, хөдөлмөр, нийгмийн хамгааллын сайд Л.Энх-Амгаланд үүрэг болгосугай.

14.Энэ тогтоолыг 2025 оны 01 дүгээр сарын 01-ний өдрөөс эхлэн дагаж мөрдсүгэй.

ГАРЫН ҮСЭГ